དགོངས་པའི་སྐད་ཀྱི་འགྲེལ་པ།

༄༅། །«དགོངས་པའི་སྐད་ཀྱི་འགྲེལ་པ་»ནི་རྒྱ་གར་གྱི་སློབ་དཔོན་ཆེན་པོ་ཀླུ་སྒྲུབ་ཀྱིས་མཛད་པར་གྲགས་པའི་གསང་སྔགས་རྡོ་རྗེ་ཐེག་པའི་གཞུང་འགྲེལ་ཞིག་ཡིན། གཞུང་འདིའི་མཚན་བྱང་ལ་རྒྱ་གར་སྐད་དུ་«ས་མཱ་ངྷི་བྷཱ་ཥ་ཊཱི་ཀ་»ཞེས་བྱ་ཞིང་། བོད་སྐད་དུ་«དགོངས་པའི་སྐད་ཀྱི་འགྲེལ་པ་»ཞེས་འགྱུར་རོ། །འདི་ནི་གཙོ་བོར་རྣལ་འབྱོར་བླ་མེད་རྒྱུད་ཀྱི་གཞུང་རྣམས་སུ་འབྱུང་བའི་བརྡ་དང་ཐ་སྙད་དམིགས་བསལ་ཅན་ཏེ། "དགོངས་པའི་སྐད་" དང་ "བརྡའི་སྐད་" རྣམས་ཀྱི་དོན་གསལ་བར་བྱེད་པའི་འགྲེལ་བཤད་ཅིག་ཡིན། གཞུང་འདིས་རྣལ་འབྱོར་པས་རྒྱུད་ཀྱི་དོན་ཟབ་མོ་རྣམས་མ་ནོར་བར་རྟོགས་ཤིང་ཉམས་སུ་ལེན་པར་ལམ་སྟོན་བྱེད་དོ། །

 མཚན་དོན། 

 མཚན་བྱང་། 

 རྒྱ་གར་སྐད་དུ། ས་མཱ་ངྷི་བྷཱ་ཥ་ཊཱི་ཀ། (Samaˉdhibhaˉṣaˉṭıˉkaˉ) 
 བོད་སྐད་དུ། དགོངས་པའི་སྐད་ཀྱི་འགྲེལ་པ། 

 མཚན་བྱང་གི་གོ་དོན། 
མཚན་བྱང་གི་ཐ་སྙད་རེ་རེའི་དོན་ནི།

 ས་མཱ་ངྷི། (Samaˉdhi) ཞེས་པ་ནི་ "དགོངས་པ་" དང་། "ཏིང་ངེ་འཛིན།" "མཉམ་པར་བཞག་པ།" བཅས་ལ་འཇུག་ཅིང་། འདིར་གསང་སྔགས་ཀྱི་རྒྱུད་སྡེ་ནས་བསྟན་པའི་ཐུན་མོང་མ་ཡིན་པའི་དགོངས་དོན་ཟབ་མོ་ལ་གོ་དགོས།
 བྷཱ་ཥ། (Bhaˉṣaˉ) ཞེས་པ་ནི་ "སྐད་" དམ་ "ཚིག་" ཅེས་པའི་དོན་ཡིན།
 ཊཱི་ཀ། (Ṭıˉkaˉ) ཞེས་པ་ནི་ "འགྲེལ་པ་" འམ་ "རྒྱ་ཆེར་འགྲེལ་" ཞེས་པའི་དོན་ཡིན་ནོ། །

དེས་ན་མཚན་གྱི་དོན་ནི། རྒྱུད་སྡེའི་དགོངས་དོན་ཟབ་མོ་རྣམས་བརྡ་དང་སྐད་ཀྱིས་བསྟན་པ་རྣམས་གསལ་བར་བྱེད་པའི་འགྲེལ་བཤད་ཅེས་པའོ། །

 མཛད་པ་པོ་དང་བརྒྱུད་པ། 
གཞུང་འདི་ནི་དབུ་མ་པའི་ལྟ་བའི་སྲོལ་འབྱེད་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པར་གཞུང་གི་མཇུག་བྱང་དུ་གསལ་ཡོད། 

འགྲེལ་པ་འདི་བོད་དུ་བསྒྱུར་བའི་ལོ་རྒྱུས་ནི། རྒྱ་གར་གྱི་མཁན་པོ་མཉྫུ་གྷོ་ཥ་དང་བོད་ཀྱི་ལོ་ཙཱ་བ་ཆེན་པོ་འབྲོ་དགེ་སློང་ཤེས་རབ་གྲགས་རྣམ་གཉིས་ཀྱིས་དབུས་ཀྱི་ཡེར་པའི་དབེན་གནས་སུ་བོད་སྐད་དུ་བསྒྱུར་བར་མཛད་དོ། །

 རྒྱབ་ལྗོངས་དང་མཛད་པའི་དགོས་པ། 
གསང་སྔགས་རྡོ་རྗེ་ཐེག་པའི་རྒྱུད་སྡེ་རྣམས་སུ། གདུལ་བྱ་ཐུན་མོང་བ་རྣམས་ཀྱི་བློའི་ཡུལ་ལས་འདས་པའི་དོན་ཟབ་མོ་རྣམས་སྐལ་བ་མེད་པ་རྣམས་ལ་གསང་བའི་ཕྱིར་དང་། རྣལ་འབྱོར་པ་རྣམས་ཀྱི་ཉམས་ལེན་གྱི་གནད་དང་འབྲེལ་བའི་དོན་རྣམས་མདོར་བསྡུས་ཤིང་གནད་དུ་འདྲིལ་བའི་ཚུལ་གྱིས་བརྡའི་སྐད་ཀྱིས་བསྟན་ཡོད། དཔེར་ན། ཆང་དང་། ཤ རུས་པའི་རྒྱན། ཅང་ཏེའུ་ལྟ་བུའི་ཐ་སྙད་རྣམས་ལ་ཕྱིའི་གོ་དོན་ཙམ་མ་ཡིན་པར་ནང་གི་ཉམས་ལེན་དང་འབྲེལ་བའི་དོན་ཟབ་མོ་མང་པོ་ཡོད།

དེས་ན་གཞུང་འགྲེལ་འདི་མཛད་དགོས་པའི་རྒྱུ་མཚན་གཙོ་བོ་ནི། རྣལ་འབྱོར་པ་རྣམས་ཀྱིས་བརྡའི་སྐད་དེ་དག་གི་དགོངས་དོན་མ་རྟོགས་པའམ་ལོག་པར་རྟོགས་ན་ཉམས་ལེན་གྱི་གནད་ལས་འཆུག་པའི་ཉེན་ཁ་ཡོད་པས། དེ་དག་གི་དོན་ཇི་བཞིན་གསལ་བར་བཀྲལ་ཏེ། ཉམས་ལེན་པ་རྣམས་ལམ་བགྲོད་པའི་ལམ་སྟོན་གསལ་པོ་ཞིག་མཁོ་བའི་ཕྱིར་དུ་ཡིན།

 གཞུང་ཚད་དང་བརྗོད་དོན། 
གཞུང་འདི་ལ་ལེའུ་དང་ཤློཀའི་གྲངས་ཀྱིས་དབྱེ་བ་མེད་ཀྱང་། དོན་གྱི་ཆ་ནས་བཤད་པའི་རྣམ་གྲངས་བདུན་གྱི་སྒོ་ནས་བརྡའི་སྐད་རྣམས་ལ་འགྲེལ་བཤད་མཛད་ཡོད། 

 བཤད་པའི་རྣམ་གྲངས་དང་པོ། གཙོ་བོར་ནང་གི་རྩ་རླུང་ཐིག་ལེའི་རྣལ་འབྱོར་དང་འབྲེལ་ནས་བརྡ་དོན་རྣམས་འགྲེལ་ཡོད། དཔེར་ན། ཆང་ནི་ནམ་མཁའི་བདུད་རྩི་སྟེ་རྒྱུན་མི་འཆད་པར་བཏུང་བར་བྱ་བ་དང་། སྟོབས་ནི་རླུང་ཡིན་པས་དེ་འགོག་པར་བྱ་བར་གསུངས། 
 བཤད་པའི་རྣམ་གྲངས་གཉིས་པ། ཤེས་རབ་ལ་ལྟོས་པའི་དགའ་བཞིའི་ཉམས་ལེན་དང་སྦྱར་ནས་འགྲེལ་ཡོད།  དཔེར་ན། རུས་པའི་རྒྱན་ནི་རྣམ་པར་མི་རྟོག་ཅིང་ཤིན་ཏུ་རྣམ་པར་དག་པའི་རྣམ་ཤེས་དང་། ཤ་ཆེན་ནི་རྡོ་རྗེ་(ཐབས་)དང་ཀཀྐོ་ལ་(ཤེས་རབ་)གཞིབས་པ་ལ་བརྗོད། 
 བཤད་པའི་རྣམ་གྲངས་གསུམ་པ། ཆོས་ཉིད་དེ་བཞིན་ཉིད་ཀྱི་ལྟ་བ་དང་འབྲེལ་ནས་འགྲེལ་ཡོད།  དཔེར་ན། ཆང་ནི་དེ་བཞིན་ཉིད་དང་། དུཾ་དྷུ་ར་ནི་དེ་བཞིན་ཉིད་རྟོགས་པ། ཀཀྐོ་ལ་ནི་ཆོས་ཀྱི་འབྱུང་གནས་ཤེས་རབ་ཀྱི་ཕ་རོལ་ཏུ་ཕྱིན་པ་ལ་གོ་དགོས་པར་བསྟན། 
 བཤད་པའི་རྣམ་གྲངས་བཞི་པ། ཐབས་ལམ་གྱི་ཉམས་ལེན་དང་འབྲེལ་བའི་ཡི་གེ་དང་སྔགས་ཀྱི་སྒྲའི་དོན་ལ་འགྲེལ་བཤད་བྱས་ཡོད། འདི་ནི་བརྡ་དོན་འགྲེལ་ཚུལ་གྱི་ཁྱད་ཆོས་གལ་ཆེན་ཞིག་ཡིན། དཔེར་ན། ལ་ཞེས་བྱ་བ་ནི་སྤྱི་བོ་དང་། ཨ་ནི་དབང་ཕྱུག་སྟེ་བྱང་ཆུབ་སེམས་ཀྱི་ཐིག་ལེ་ལ་འགྲེལ་ཡོད། 
 བཤད་པའི་རྣམ་གྲངས་ལྔ་པ། བསྐྱེད་རིམ་ལྷའི་རྣལ་འབྱོར་དང་འབྲེལ་བའི་ཐ་སྙད་རྣམས་ལ་འགྲེལ་བཤད་གནང་ཡོད།  དཔེར་ན། མ་ལ་ཡ་ཛཾ་ནི་དམ་ཚིག་སེམས་དཔའ་དང་ཡེ་ཤེས་སེམས་དཔའ་གཅིག་ཏུ་བྱ་བ་དང་། ཀཱ་ལཉྫི་རཾ་ནི་ལྷའི་ང་རྒྱལ་བྱ་བ། ཀཔྤཱུ་ར་ནི་བཅོམ་ལྡན་འདས་ཀྱི་ས་བོན་ཧཱུཾ་ཡིན་པར་བསྟན། 
 བཤད་པའི་རྣམ་གྲངས་དྲུག་པ། ལམ་གྱི་སྤྱོད་པ་དང་ལྟ་སྒོམ་སྤྱོད་གསུམ་གྱི་ཉམས་ལེན་སྤྱི་དང་སྦྱར་ནས་འགྲེལ་ཡོད། དཔེར་ན། ཆང་ནི་མ་རིག་པས་མྱོས་པ་སྟེ་གཞོམ་པར་བྱ་བ་དང་། རེག་མིན་ནི་སྟོང་པ་ཉིད་ཀྱི་བསམ་གཏན། རྡོ་རྗེ་ནི་སྒྲིབ་པ་ཐམས་ཅད་སྟོང་པ་ཉིད་ཀྱིས་གཅོད་པ་ལ་བརྗོད། 
 བཤད་པའི་རྣམ་གྲངས་བདུན་པ། གཞུང་དངོས་ཀྱི་བཤད་པ་ཡིན་པར་གསུངས་ཡོད། 

 ལྟ་གྲུབ་གཙོ་བོ། 
གཞུང་འདིའི་ལྟ་གྲུབ་གཙོ་བོ་རྣམས་གསང་སྔགས་བླ་མེད་རྒྱུད་ཀྱི་དགོངས་པ་དང་གཅིག་ཏུ་མཐུན་ཞིང་། གཙོ་ཆེ་བ་འགའ་ཞིག་ནི།

 ཐབས་དང་ཤེས་རབ། གཞུང་འདིའི་བརྡ་དོན་མང་པོ་ཞིག་ཐབས་བདེ་བ་ཆེན་པོ་དང་ཤེས་རབ་སྟོང་པ་ཉིད་དབྱེར་མེད་དུ་སྦྱོར་བའི་ཚུལ་གྱིས་འགྲེལ་ཡོད། དཔེར་ན། ཡབ་ཡུམ་དང་། རྡོ་རྗེ་དང་པདྨ། ཉི་མ་དང་ཟླ་བ་ལྟ་བུའི་བརྡ་རྣམས་ཀྱིས་ཐབས་ཤེས་ཟུང་འཇུག་གི་དོན་མཚོན་པར་བྱེད།
 གཉིས་སུ་མེད་པ། འཁོར་བ་དང་མྱ་ངན་ལས་འདས་པ་གཉིས་སུ་མེད་པ། གཟུང་འཛིན་གྱི་རྟོག་པ་དང་བྲལ་བ། ཆོས་རྣམས་ཀྱི་གནས་ལུགས་སྟོང་པ་ཉིད་ཀྱི་ངང་དུ་རོ་གཅིག་པའི་ལྟ་བ་ནན་བརྗོད་བྱེད། བོ་ལ་ཞེས་པ་དབྱེར་མེད་པའི་སྟོང་པ་ཉིད་ཡེ་ཤེས་ལ་འགྲེལ་པ་ལྟ་བུའོ། ། 
 ལྷན་ཅིག་སྐྱེས་པའི་ཡེ་ཤེས། སེམས་ཀྱི་རང་བཞིན་གདོད་མ་ནས་རྣམ་པར་དག་ཅིང་། རྩོལ་མེད་ལྷུན་གྲུབ་ཏུ་གནས་པའི་ལྷན་ཅིག་སྐྱེས་པའི་ཡེ་ཤེས་མངོན་དུ་བྱ་རྒྱུ་ནི་ཉམས་ལེན་གྱི་མཐར་ཐུག་ཡིན་པར་བསྟན། གཞུང་དུ་ལྷན་ཅིག་སྐྱེས་པའི་དགའ་བ་ཞེས་པའི་ཐ་སྙད་ཐད་ཀར་བཀོལ་ཡོད། 

 གལ་གནད་དང་ཤུགས་རྐྱེན། 
«དགོངས་པའི་སྐད་ཀྱི་འགྲེལ་པ་»ནི་གསང་སྔགས་ཀྱི་ཉམས་ལེན་པ་རྣམས་ལ་མེད་དུ་མི་རུང་བའི་ལྡེ་མིག་ལྟ་བུའི་གཞུང་ཞིག་ཡིན།

 འགྲེལ་པ་འདིས་རྒྱུད་ཀྱི་བརྡ་ཆད་རྣམས་ཀྱི་ནང་དོན་ཟབ་མོ་གསལ་བར་བྱས་པས། རྣལ་འབྱོར་པས་གསང་སྔགས་ཀྱི་གཞུང་དོན་ལོག་པར་རྟོགས་པའི་ཉེན་ཁ་ལས་སྐྱོབ་ཅིང་། ཉམས་ལེན་གྱི་གནད་ལ་ནོར་འཁྲུལ་མེད་པར་འཇུག་པར་ཕན་ཐོགས་ཆེན་པོ་ཡོད།
 སློབ་དཔོན་ཀླུ་སྒྲུབ་ཀྱིས་མཛད་པའི་རྒྱུ་མཚན་གྱིས་བོད་བརྒྱུད་ནང་བསྟན་གྱི་གྲུབ་མཐའ་ཁག་ཏུ་གཞུང་འདི་ལ་ཚད་མར་འཛིན་ཞིང་། དེ་ནི་རྩ་བའི་རྒྱུད་ཀྱི་དགོངས་དོན་རྟོགས་པར་བྱེད་པའི་ལམ་སྟོན་གྱི་གཞུང་ཚད་ལྡན་ཞིག་ཏུ་བརྩི།
 གཞུང་འདིས་བོད་ཀྱི་མཁས་གྲུབ་རྣམས་ཀྱིས་རྒྱུད་འགྲེལ་རྩོམ་པའི་ཚེ་བརྡ་དོན་འགྲེལ་ཚུལ་གྱི་ཐད་ལ་ཤུགས་རྐྱེན་ཆེན་པོ་ཐེབས་ཡོད།

 ཟུར་ལྟའི་ནང་དོན། 

 ཀྱེའི་རྡོ་རྗེའི་རྒྱུད།
 རྡོ་རྗེ་སྙིང་པོ།
 རྣལ་འབྱོར་བླ་མེད་ཀྱི་རྒྱུད།
 རྡོ་རྗེ་ཐེག་པ།

 དཔྱད་གཞིའི་ཡིག་ཆ། 

 ༡. ནང་ཁུལ་གྱི་དཔྱད་གཞིའི་ཡིག་ཆ། 

 ཝེ་ཁེ་རིག་མཛོད། དགོངས་པའི་སྐད་ཀྱི་འགྲེལ་པ།

 ༢. ཕྱི་ཕྱོགས་ཀྱི་དཔྱད་གཞིའི་ཡིག་ཆ། 

 Buddhist Digital Resource Center (BDRC): [saM d+hi b+hA Sha TI ka/] WKG.